PTT ดันดัชนีโมนิก้าและทีมงาน
*การทะยานขึ้นอย่างร้อนแรงของดัชนีอาจเป็นเรื่องที่น่าตื่นเต้นเร้าใจ แต่ถ้ามองเบื้องลึกของการวิ่งขึ้นมาปิดที่ 1,424.16 จุด บวกไป 8.02 จุด ด้วยมูลค่า 4.50 หมื่นล้านบาท “โมนิก้า” ถือเป็นอิทธิพลที่มาจากตลาดหุ้นต่างประเทศเป็นหลัก ไม่ได้เกิดจากแรงขับเคลื่อนภายในเหมือนกับที่หลายคนคาดหวัง ส่งผลให้การทะยานขึ้นรอบนี้เป็นอะไรที่น่าติดตามดูเป็นอย่างยิ่งเจ้าค่ะ
27 ต.ค. 2558

*การทะยานขึ้นอย่างร้อนแรงของดัชนีอาจเป็นเรื่องที่น่าตื่นเต้นเร้าใจ แต่ถ้ามองเบื้องลึกของการวิ่งขึ้นมาปิดที่ 1,424.16 จุด บวกไป 8.02 จุด ด้วยมูลค่า 4.50 หมื่นล้านบาท “โมนิก้า” ถือเป็นอิทธิพลที่มาจากตลาดหุ้นต่างประเทศเป็นหลัก ไม่ได้เกิดจากแรงขับเคลื่อนภายในเหมือนกับที่หลายคนคาดหวัง ส่งผลให้การทะยานขึ้นรอบนี้เป็นอะไรที่น่าติดตามดูเป็นอย่างยิ่งเจ้าค่ะ
*ยิ่งเห็นแรงซื้อหลักมาจากฝรั่งตาน้ำข้าว 1.20 พันล้านบาท ผสมโรงกับปอบผีฟ้าเข้าซื้ออีก 1.10 พันล้านบาท ส่วนแมงเม่าเทขายหุ้นออกมามากถึง 2.10 พันล้านบาท ยิ่งเป็นการตอกย้ำภาพมุมกลับที่ทำให้รู้ว่า ฝรั่งมีมุมมองที่ดีขึ้นต่อตลาดหุ้นไทย! ซึ่งจะเป็นแรงขับเคลื่อนที่ทำให้ดัชนีไต่ระดับขึ้นไปสร้างแนวรับใหม่บริเวณ 1,450 จุดในไม่ช้า จึงเป็นจังหวะที่แมงเม่าต้องฉกฉวยให้เต็มที่นะจ๊ะ
*ประเด็นตรงนี้ดูได้จากแรงซื้อที่ไหลกลับเข้ามาใน PTT กับ PTTEP ซึ่งมีส่วนผลักดันให้ดัชนีขึ้นไป 4.50 จุด มันเป็นโมเมนตัมที่ทำให้ “โมนิก้า” ต้องพูดถึงพระเอกประจำวันก่อนใครเพื่อน เพราะเป็นคีย์หลักที่ทำให้นักวิเคราะห์หลายสำนักปรับแนวคิดไปทางบวกมากขึ้นกว่าเดิม ซึ่งเป็นโอกาสทองของแมงเม่าในการทำรอบเพื่อทำให้เงินในกระเป๋าเพิ่มขึ้นพะยะค่ะ
*คิดดูแล้วกัน! แม่ลูกคู่นี้เพิ่งโดนถล่มมาหยกๆ แถมผลงานก็ไม่เข้าตากรรมการเอาเสียเลย แต่หุ้นดันวิ่งขึ้นมาปิดที่ 281 บาท บวกไป 12 บาท หรือขึ้นไป 4.40% ด้วยมูลค่า 3.40 พันล้านบาท ขณะที่ตัวลูกวิ่งขึ้นมาปิดที่ 75 บาท บวกไป 2.25 บาท หรือขึ้นไป 3% ด้วยมูลค่า 2 พันล้านบาท “โมนิก้า” ถือเป็นช็อตรีบาวด์หลังจากราคาต่ำเรียดพื้นเป็นเวลานาน หากวันนี้มีแรงซื้อเข้ามาอีกช็อต โพซิชั่นของหุ้นจะเปลี่ยนไปในทันทีเจ้าค่ะ
*เช่นเดียวกับในรายของ DTAC ทะยานขึ้นต่อเนื่อง 2 วันติดๆ ก่อนจะวิ่งขึ้นมาปิดที่ 63.75 บาท บวกไป 3.50 บาท หรือขึ้นไป 5.80% ด้วยมูลค่า 750 ล้านบาท “โมนิก้า” ถือเป็นการกลับทิศที่น่าสนใจเป็นอย่างยิ่ง แถมการขึ้นของหุ้นรอบนี้หวังได้ถึง 70 บาท  จึงเป็นช็อตที่แมงเม่าต้องกระโจนใส่ในทันที เพราะมองในมุมของนักโหนกระแส มันเป็นเรื่องที่ห้ามพลาดโดยเด็ดขาดนะคะ
*เหมือนกับในรานของ PRAKIT สังเกตไหมว่า “โมนิก้า” ไม่เคยห้ามปรามอะไรทั้งสิ้น และไม่เคยคิดจะกีดกันอะไรทั้งนั้น เพราะรู้ดีว่า ห้ามอย่างไร..กันอย่างไร ก็ไม่มีทางสำเร็จ สู้ให้ทุกคนเผชิญหน้ากันเอาเองดีกว่า แล้วจะรู้ซึ้งในเรื่องราวที่เกิดขึ้นว่า เกมการเงิน! การที่หุ้นวิ่งขึ้นมาปิดที่ 19.10 บาท บวกไป 2.90 บาท หรือขึ้นไป 18% ด้วยมูลค่า 650 ล้านบาท มันคืออะไรรู้ๆ กันอยู่นะจ๊ะ
*ตรงกันข้ามกับในราย SCI เพราะรายนี้ตั้งอยู่บนพื้นฐานราคาต่ำ จึงเหลือแก๊ปให้หุ้นวิ่งอีกยาวนาน “โมนิก้า” ถึงไม่แปลกใจที่เห็นหุ้นวิ่งขึ้นมาปิดที่ 9.90 บาท บวกไป 0.40 บาท หรือขึ้นไป 4.20% ด้วยมูลค่า 1.60 พันล้านบาท ล้วนเป็นข้อมูลที่ชี้ชัดว่า น้องใหม่ไฟแรงของจริง! ทุกคนมีแต่คำว่า แฮปปี้..แฮปปี้ วันนี้ถึงต้องมาดูกันว่า ซื้อขายบนค่า P/E กี่เท่า เพื่อจะได้รู้ว่า หุ้นยังมีแก๊ปวิ่งอีกเยอะไหม เดี๊ยนใบ้ให้แค่นี้แล้วกันเจ้าค่ะ
*ส่วนรายที่อาจนำไปสู่ปัญหาการลงทุน “โมนิก้า” ขอพุ่งเป้าไปยังหุ้นผ้าออมสำเร็จรูป DSGT หากดูตามท้องเรื่องที่เกิดขึ้นก่อนหน้านี้จะเห็นว่า กำไรก็ลดฮวบฮาบ ค่า P/E ก็ปาเข้าไป 38 เท่า บวกกับคู่แข่งก็เยอะขึ้นทุกวัน จู่ๆ หุ้นวิ่งขึ้นมาปิดที่ 5.40 บาท บวกไป 1.22 บาท หรือขึ้นไป 29% ด้วยมูลค่า 140 ล้านบาท มันทำให้ภาพของหุ้นกลายเป็นหุ้นลูกเต๋าอย่างเต็มตัวแบบนี้..ตาดีได้ ตาร้ายเสีย แทงเลย..แทงเลย นะจะบอกให้
*ส่วนหุ้นความหวังอย่าง SMPC  มันเป็นอะไรที่ค่อนข้างโอเวอร์รีแอ๊คพอสมควร ซึ่งเป็นผลมาจากตัวเลขผลประกอบการก็ไม่ค่อยโอเค แถมก่อนหน้านี้กลายเป็นหุ้นความหวังที่โบรกเกอร์เชิดชู สุดท้ายก็ทำไม่ได้เหมือนที่ผู้คนคาดหวังสักที “โมนิก้า” ถึงค่อนข้างเป็นห่วงเหลือเกินว่า การวิ่งขึ้นมาปิดที่ 6.65 บาท บวกไป 0.75 บาท หรือขึ้นไป 12.70% ด้วยมูลค่า 309 ล้านบาท อาจเป็นการลากไปออกของเหมือน 3 รอบก่อนหน้านี้พะยะค่ะ
*ผิดกับในรายของ CSS หลายคนรู้ดีว่า มีโปรเจ็กต์อยู่ในมือเยอะ และในอนาคตก็จะมีงานเพิ่มเข้ามาอีก จึงกลายเป็นหุ้นดาวเด่นที่ควรคู่ต่อการลงทุน แต่น่าแปลกตรงที่คนเข้ามาเล่น มักเป็นพวกเล็กสั้นขยันซอยเป็นส่วนใหญ่ ส่งผลให้ราคาหุ้นยังวิ่งไปไหนได้ไม่ไกล 5.55 บาท บวกไป 0.45 บาท บวกไป 8.80% ด้วยมูลค่า 420 ล้านบาท มันเป็นเรื่องที่ท้าทายพอสมควรว่า หุ้นจะวิ่งขึ้นไปสร้างฐาน 6 บาทได้ไหม? หากทำได้ในเร็วๆ นี้ สามารถมองข้ามช็อตไปถึง 7 บาทเลยนะคะ
*ป.ล.เกมการลงทุนในตลาดหุ้นวันนี้มันเป็นเรื่องของการ “คิดเร็ว ทำเร็ว” บางเรื่องก็เชื่อได้ บางเรื่องก็เชื่อไม่ได้นั้น มันเป็นภาพมายาที่เจ้ามือพยายามปั้นแต่ง จึงอย่าได้สนใจอะไรมากมายไปเลย เพราะเสียเวลาคิดมากเท่าไหร่ ย่อมเสียโอกาสมากขึ้นเท่านั้นเจ้าค่ะ